**Aprob,**

**Cătălin Marian PREDOIU**

**Ministrul Justiției**

**REFERAT DE APROBARE**

În conformitate cu prevederile art. 101 alin. (3) din Legea nr.145/2019 privind privind statutul polițiștilor de penitenciare, cu modificările şi completările ulterioare, pentru trimiterea la cursuri de formare sau specializări în străinătate organizate sau finanțate de Administrația Națională a Penitenciarelor, polițiștii de penitenciare susțin un concurs.

Potrivit art. 101 alin. (3) din actul normativ mai sus-menţionat, concursul pentru trimiterea la cursuri de formare sau specializări în străinătate organizate sau finanțate de Administrația Națională a Penitenciarelor este organizat prin ordin al ministrului justiţiei.

Astfel, în vederea reglementării condițiilor pentru susținerea concursului în vederea transmiterii la cursuri de formare sau specializăriîn străinătate a polițiștilor de penitenciare din sistemul administrației penitenciare, a fost elaborat un proiect de act normativ, structurat în 4 capitole, după cum urmează:

* Capitolul I – Dispoziții generale;
* Capitolul II – Organizarea activităților privind trimiterea la cursuri de formare sau specializări în străinătate, organizate sau finanţate de Administraţia Naţională a Penitenciarelor;
* Capitolul III - Utilizarea ulterioară a competenţelor poliţistului de penitenciare care a participat la cursuri sau specializări în străinătate;
* Capitolul IV – Dispoziții finale.

Astfel, prin prezentul proiect de act normativ se reglementează :

* noțiunea de “Cursuri de formare sau specializări în străinătate, organizate sau finanţate de Administraţia Naţională a Penitenciarelor”, respectiv:

1. cursuri de formare profesională în instituţii furnizoare de instruire în domenii de interes pentru sistemul administrației penitenciare;
2. work-shop-uri, stagii de pregătire sau tabere de instruire;
3. expoconferinţe în domenii de interes pentru sistemul administrației penitenciare;
4. alte activităţi care asigură dobândirea de cunoştinţe şi deprinderi necesare îndeplinirii atribuţiilor sau dezvoltării profesionale.

Pentru uniformizarea cadrului legal actual, aplicabil la nivelul sistemului penitenciar, la articolul 3 din conținutul proiectului au fost enumerate cursurile de formare și specializările la care polițiștii de penitenciare pot participa, așa cum au fost prevăzute și în proiectul de OMJ pentru aprobarea Metodologiei de organizare şi desfăşurare a pregătirii profesionale a poliţiştilor de penitenciare precum și a criteriilor de evaluare a rezultatelor acesteia. Prin urmare, potrivit actului normativ suspus aprobării, prin specializări se înțelege orice activitate care asigură dobândirea de cunoştinţe şi deprinderi necesare îndeplinirii atribuţiilor sau dezvoltării profesionale, work-shop-uri, stagii de pregătire, tabere de instruire sau expoconferințe.

* procedura de selecție și recrutare a polițiștilor de penitenciare pentru trimiterea la cursuri de formare sau specializări în străinătate, organizate sau finanţate de Administraţia Naţională a Penitenciarelor;
* condițiile generale pe care candidații trebuie să le îndeplinească pentru a participa la concurs;
* documentele pe care trebuie să le depună candidații în vederea înscrierii la concurs;
* componența comisiei de concurs;
* drepturile și obligațiile polițiștilor de penitenciare aprobați să participe la cursuri de formare sau specializări în străinătate;
* utilizarea ulterioară a competenţelor poliţistului de penitenciare care a participat la cursuri sau specializări în străinătate.

De asemenea, prin proiectul de act normativ supus aprobării s-a stabilit că prin decizie a directorului general al Administrației Naționale a Penitenciarelor urmează a se reglementa în mod clar categoriile de cheltuieli ocazionate de trimiterea polițiștilor la cursuri de formare sau specializări, în străinătate.

La data intrării în vigoare a prezentului ordin, se abrogă Ordinul ministrului justiției nr. 3372/ C din 08 octombrie 2012 privind stabilirea condițiilor pentru susținerea concursului în vederea trimiterii la cursuri de pregătire și perfecționare în străinătate a funcţionarilor publici cu statut special din sistemul administraţiei penitenciare, publicat în Monitorul Oficial al României, Partea I, nr. 721 din 24 octombrie 2012.

Faţă de cele prezentate, a fost elaborat proiectul de ordin al ministrului justiţiei privind stabilirea condițiilor pentru susținerea concursului în vederea transmiterii la cursuri de formare sau specializări în străinătate a polițiștilor de penitenciare din sistemul administrației penitenciare.